**PREDLOG**

Na podlagi drugega odstavka 92. člena Zakona o finančni upravi (Uradni list RS, št. ) izdaja minister za finance

**P R A V I L N I K
o priznanjih in nagradah v finančni upravi**

**I. SPLOŠNE DOLOČBE**

**1. člen**

Ta pravilnik določa vrste priznanj ter postopek podeljevanja priznanj in denarnih nagrad v Finančni upravi Republike Slovenije (v nadaljnjem besedilu: finančna uprava).

**2. člen**

V finančni upravi se uslužbencem ali organizacijskim enotam finančne uprave ter drugim državnim organom, organom lokalnih skupnosti, nosilcem javnih pooblastil in posameznikom podeljujejo naslednja priznanja:

– pisna pohvala,

– znak finančne uprave,

– plaketa.

Uslužbencem finančne uprave se lahko podeli tudi denarna nagrada.

**II. PISNA POHVALA**

**3. člen**

Pisna pohvala se uslužbencem ali organizacijskim enotam finančne uprave dodeli za vidnejše dosežke pri delu finančne uprave.

Pisna pohvala se lahko podeli večkrat.

**4. člen**

Pisna pohvala je listina z vtisnjenim znakom finančne uprave. V zgornjem delu je navedeno: “FINANČNA UPRAVA REPUBLIKE SLOVENIJE podeljuje POHVALO“. V spodnjem delu sta navedena dobitnik pohvale in razlog, zaradi katerega se pisna pohvala podeljuje. V levem spodnjem kotu sta številka in datum izdaje, v desnem spodnjem kotu pa je lastnoročni podpis generalnega direktorja finančne uprave.

**III. ZNAK FINANČNE UPRAVE**

**5. člen**

Znak finančne uprave je bronast, srebrn ali zlat.

**6. člen**

Uslužbencem ali organizacijskim enotam finančne uprave se dodeli:

– bronasti znak za pomembne uspehe pri opravljanju delovnih nalog in za prispevke k razvoju finančne uprave;

– srebrni znak za izjemne uspehe, dosežene na posameznih področjih dela finančne uprave, ter za posebne zasluge pri razvoju in napredku finančne uprave;

– zlati znak za izjemne zasluge pri razvoju finančne uprave in prispevke h krepitvi ugleda finančne uprave.

Drugim državnim organom, organom lokalnih skupnosti, nosilcem javnih pooblastil in posameznikom se dodeli:

– bronasti znak za prispevke k razvoju finančne uprave;

– srebrni znak za posebne zasluge pri razvoju in napredku finančne uprave;

– zlati znak za izjemne zasluge pri razvoju finančne uprave in prispevke h krepitvi ugleda finančne uprave.

Posamezen znak se lahko posameznemu dobitniku podeli le enkrat.

**7. člen**

Znak finančne uprave je reliefno izdelan znak v velikosti 35 mm x 30 mm. Na levi strani je na obodu znaka napis “Znak finančne uprave“, na desni pa “Republike Slovenije“. Na hrbtni strani je napis “Priznanje finančne uprave Republike Slovenije“.

Znak finančne uprave je obešen na traku, ki je enake barve kot znak ter je zložen v obliki enakostraničnega trikotnika s stranicami, ki merijo 35 mm.

Znak finančne uprave se podeli skupaj s posebno listino.

**IV. PLAKETA**

**8. člen**

Plaketa se uslužbencem ali organizacijskim enotam finančne uprave dodeli za dolgoletno izjemno strokovno delo, pomembne organizacijske izboljšave pri delu in za prispevke h krepitvi ugleda finančne uprave.

Drugim državnim organom, organom lokalnih skupnosti, nosilcem javnih pooblastil in posameznikom se plaketa dodeli za posebne prispevke h krepitvi ugleda finančne uprave.

Plaketa se lahko posameznemu dobitniku podeli le enkrat.

**9. člen**

Plaketa je pozlačen reliefno izdelan znak finančne uprave v velikosti 70 mm x 60 mm. Na levi strani je na obodu znaka reliefni napis “FINANČNA UPRAVA“, na desni pa “REPUBLIKA SLOVENIJA“. Sestavni del plakete je pozlačena ploščica v velikosti 70 mm x 30 mm, na katero so vtisnjeni: ime in priimek uslužbenca, ki prejme plaketo, ter leto podelitve.

Plaketa se podeli skupaj s posebno listino in zlato značko, ki ima obliko znaka finančne uprave.

**V. DENARNA NAGRADA**

**10. člen**

Denarna nagrada se podeli uslužbencem finančne uprave za nadpovprečne uspehe na delovnem področju.

**11. člen**

Denarna nagrada se lahko podeli do višine povprečne mesečne bruto plače v Republiki Sloveniji za predpretekli mesec.

Število vseh podeljenih denarnih nagrad v enem koledarskem letu ne sme preseči 1% vseh zaposlenih v finančni upravi.

**VI. PODELJEVANJE PRIZNANJ IN DENARNIH NAGRAD**

**12. člen**

Priznanja in nagrade se praviloma podeljujejo \_\_\_\_\_\_\_\_\_\_\_, ob dnevu združitve carinske in davčne službe. Na svečan način jih podeli generalni direktor finančne uprave.

**13. člen**

Predloge za dodelitev priznanj in nagrad lahko podajo direktorji uprav Generalnega finančnega urada, direktorji finančnih uradov in reprezentativen sindikat finančne uprave na podlagi razpisa za priznanja, ki ga vsako leto objavi finančna uprava.

Predlog iz prejšnjega odstavka mora biti natančno obrazložen, v njem morajo biti navedene vse okoliščine, ki utemeljujejo podelitev posameznega priznanja oziroma denarne nagrade.

Generalni direktor lahko podeli priznanja in nagrade tudi po lastni presoji.

**14. člen**

Predloge za podelitev priznanj in nagrad obravnava petčlanska komisija, ki jo imenuje generalni direktor.

Komisijo sestavljajo dva predstavnika Generalnega finančnega urada, dva predstavnik finančnih uradov in predstavnik reprezentativnega sindika finančne uprave.

Člani komisije imajo namestnike, ki člane komisije nadomeščajo v primeru njihove odsotnosti.

Mandatna doba komisije je 2 leti.

**15. člen**

Komisija po obravnavi predlogov izdela prednostni vrstni red in ga predloži v odločitev generalnemu direktorju.

**16. člen**

V primeru, da uslužbenec, ki naj bi prejel priznanje ali nagrado, pred podelitvijo umre, se priznanje oziroma denarna nagrada podeli njegovi ožji družini.

**VII. EVIDENCA**

**17. člen**

Evidenco o podeljenih priznanjih vodi, obdeluje, uporablja in hrani organizacijska enota, pristojna za kadrovske zadeve Generalnega finančnega urada.

V evidenco se poleg podatkov o dobitniku priznanja ali nagrade vpišejo tudi vrsta priznanja, številka in datum listine o podelitvi, datum vročitve priznanja in podatki o predlagatelju. V primeru podelitve denarne nagrade se vpiše tudi njena višina.

**VIII. RISBE PRIZNANJ**

**18. člen**

Risbe priznanj iz 4., 7. in 9. člena tega pravilnika so objavljene skupaj s tem pravilnikom in so njegov sestavni del.

**IX. PREHODNA IN KONČNA DOLOČBA**

**19. člen**

Z dnem, ko začne veljati ta pravilnik, preneha veljati Pravilnik o priznanjih in nagradah v carinski službi (Uradni list RS, št. 72/01).

**20. člen**

Ta pravilnik začne veljati \_\_\_\_\_\_\_\_\_\_\_\_\_\_\_\_\_\_\_\_\_\_.

**OPOMBA**

Risbe pohvale (4. člen), znaka (7. člen) in plakete (9. člen) bodo narejeni naknadno, ko bo končan javni natečaj za celostno zunanjo podobo novega organa.